
CONCLUZII 


e Securitatea se adresează tuturor nivelurilor de organizare a societăţii, de la individ, 


stat, până la sistemul internaţional. 


Pentru a se da o perspectivă ştiinţifică securităţii, este necesar să se analizeze, din 


punct de vedere al conținutului, principalele componente ale acesteia, respectiv 
politică, militară, economică, socială şi de mediu. 

Importantă pentru definirea conceptului de securitate este perceperea relaţiilor dintre 
state ca relaţii de putere în care conflictul şi violența sunt acceptate ca manifestări 
obiective, ce trebuie menținute în anumite limite şi create condiţii ca ele să fie în 
permanenţă negociate. 


1. Securitatea individuală 


Securitatea individuală reprezintă un prim 
nivel de analiză, foarte important, având în 
vedere faptul că amenințările la adresa indivizilor 
se pot manifesta într-o varietate de moduri. În 
cadrul filozofiei politice au existat numeroase 
încercări de a dezbate problema originii vieții în 
comunitate, a raportului dintre individ şi 
societate, pe de o parte, şi a raportului dintre 
individ şi instituţiile organizate ale statului, pe de 
altă parte. Astfel, filozoful englez John Locke, 
referindu-se la primele momente din existența 
omului, scoate în evidenţă faptul că acesta se 
găsea într-o stare naturală, în care, fiind 
proprietarul propriei sale persoane, avea dreptul 
de a-şi rezolva singur amenințările celorlalți, sau, 


cu alte cuvinte, posibilitatea de a-şi face singur 
dreptate. Deşi, în esență, starea naturală 
excludea, în general, războiul, ea tindea, în 
concepția lui Locke, să devină mai devreme sau 
mai târziu, conflictuală. Odată cu apariția 
statului, dreptul moral al oamenilor de a-şi face 
dreptate se transferă instituțiilor statului. 

Având în vedere faptul că, din momentul 
constituirii statului, securitatea indivizilor este 
asigurată de acesta, Locke impune câteva 
condiții importante, absolut necesare pentru ca 
acesta să poată funcționa în condiții bune. 
Puterea astfel constituită trebuie să fie legitimă, 
să se supună la rândul ei unor comandamente 
morale general acceptate iar o condiție sine qua 

non o reprezintă separarea puterilor în stat, 
aspect ce reprezintă până astăzi o condiție 
minimală a oricărui stat de drept. 

Un alt cunoscut filozof, Hegel, analizează în 
lucrarea Fenomenologia spiritului, raportul 
dintre stăpân şi sclav, concluzionând că acesta 
este unul de luptă, între două conştiinţe, deoarece 
"conştiinţa de sine a mea este amenințată de 
existența unei alte persoane care nu mă 
recunoaşte ca persoană”. Aşadar, conflictul în 
general şi violenţa în special sunt două aspecte 
prezente în relațiile dintre oameni, care sunt 
percepute în viziunea lui Hegel ca relații de 
putere: "Lupta violentă nu reprezintă o apariţie 
accidentală în treburile omeneşti, ci un element 
necesar în procesul prin care cineva dovedeşte 
că este o persoană". Relevând faptul că violenţa 
este un însoțitor permanent al istoriei umanităţii, 
filozoful francez Paul Ricoeur subliniază ideea 
că, în contextul statului democratic contemporan, 
deşi violența s-a mai estompat, conflictul, care 
nu presupune neapărat violenţa, este prezent în 
societate: "Prin raportare la noțiunea de 
conflict, este democratic un stat care nu-şi 
propune să elimine conflictele, ci să inventeze 
procedurile care să le permită să se exprime şi 
să rămână negociabile. În acest sens, statul de 
drept este statul liberei discuţii organizate; 
tocmai în raport cu acest ideal de discuţie liberă 
se justifică pluralitatea partidelor, cel puţin 
aceasta este, pentru societățile avansate, 
instrumentul cel mai puțin neadaptat acestei 
reglementări a conflictelor". 

În societate, individul ia cunoştinţă cu două 
feluri de norme: sociale şi juridice. Normele 
sociale se identifică, la limită, cu normele morale 
specifice unei comunităţi, care reprezintă "legile 
nescrise” ale societăţii respective, iar normele 
juridice preiau sensul moral al normelor sociale 
pe care îl instituționalizează într-un cadru 
organizat. Deoarece etica statului este o etică 
juridică şi nu o etică a iubirii, puterea etatică este 


abilitată să intervină prin latura sa coercitivă, 
pentru a restabili echilibrul în societate, atunci 
când anumiți indivizi, prin comportamentul lor, 
atentează la securitatea celorlalți membri ai 
societății. Prin urmare, în interesul propriei sale 
securități, individul, ca membru al societății 
organizate politic, trebuie să se supună autorităţii 
puterii politice reprezentată prin instituţiile 
statului, întrucât "însuşi statul, cunoscut a fi cel 
mai drept, cel mai democratic, cel mai liberal, se 
relevă a fi sinteza dintre legitimitate şi violență, 
adică drept putere morală de a pretinde şi ca 
putere fizică de a constrânge”. 

În aceste circumstanţe, în pofida intervenţiei 
energice a statului democratic, legitim, de a 
instaura liniştea, ordinea şi armonia în societate, 
trebuie admisă şi posibilitatea că acest demers al 
statului este limitat, deoarece, aşa cum se 
exprimă şi Kenneth Waltz, "insecuritatea 
statelor, ca şi a popoarelor şi indivizilor, este 
direct proporțională cu întinderea libertății lor. 
Dacă se doreşte libertatea, insecuritatea trebuie 
acceptată". 

De asemenea, când ne referim la securitatea 
individuală, trebuie avut în vedere faptul că 
majoritatea amenințărilor la adresa oamenilor îşi 
au originea în mediul în care aceştia trăiesc şi se 
concretizează în presiunile de ordin social, 
economic şi politic. Spre exemplu, amenințările 
sociale, deşi se manifestă într-o largă varietate de 
forme, se pot evidenția în patru tipuri: 
amenințările fizice, exprimate prin durere sau 
rănire, amenințările economice, care se pot 
materializa prin îngrădirea accesului la muncă şi 
resurse sau distrugerea proprietăţii, amenințările 
drepturilor, care presupun încălcarea drepturilor 
şi libertăților fundamentale ale omului şi 
amenințările la poziţia socială sau a statutului 
omului, care înseamnă atingerea demnităţii şi 
onoarei acestuia prin umilire publică sau 
desconsiderarea şi discreditarea individului. 

Naţionale de Apărare „Carol I”, a participat la numeroase colocvii şi simpozioane în domeniul 
securităţii internaţionale, manifestând preocupări faţă de fenomenul mutaţiilor ce se manifestă în 
dreptul internaţional contemporan, ca urmare a evoluţiei conceptului de securitate. 


COLOCVIU STRATEGIC Nr.5 (LID, Aprilie 2006 3 


Pe măsură ce societatea se dezvoltă tot mai mult 
în jurul statului, trebuie acceptată ideea că, orice 
amenințare ar veni din partea acestuia asupra 


individului, este de preferat față de alte 
amenințări mult mai grave şi mai imprevizibile 
pe care le presupune lipsa statului. 


2. Securitatea națională 


Securitatea națională este legată 
indisolubil de stat, ca entitate politică şi 
administrativă distinctă. De aceea, este necesar 
să fie lămurite o serie de aspecte legate de 
definiția statului, de interes național etc., care, în 
ultimă instanță, conduc la înțelegerea 
conceptului de securitate națională. După Joel 
Migdal, definiția ideală a statului ar fi "o 
organizație compusă din numeroase apariții, 
conduse şi coordonate de conducerea de stat 
(autoritatea executivă), care deține atât 
capacitatea sau autoritatea de a face şi a 
implementa reguli de constituire pentru toți 
oamenii, cât şi parametrii legiferării altor 
organizații sociale într-un teritoriu dat, folosind 
forța, acolo unde este necesar, pentru a-şi 
îndeplini scopurile”. 

În analiza securităţii naţionale trebuie însă 
plecat de la legăturile care există între dinamica 
internă şi cea internațională a statului, deoarece 
de modul cum relaționează cele două funcții ale 
statului depinde şi se realizează şi securitatea 
statului respectiv. Baza fizică a statului este 
foarte importantă în definirea conceptului de 
stat, dar la fel de importantă este şi ideea despre 
stat, care, în decursul istoriei, a constituit o forță 
mobilizatoare, generând sentimente nobile, de la 
loialitate până la sacrificiul de sine, deoarece 
"un Stat fără o idee unificatoare poate fi atât de 
dezavantajat, încât să devină incapabil să-şi 
menţină existența într-un sistem internaţional 
competitiv”. 

În literatura de specialitate, majoritatea 
punctelor de vedere converg către un model de 
stat care are trei componente definitorii: ideea 
de stat, baza fizică a statului şi exprimarea 
instituțională a statului. Important de relevat este 
faptul că fiecare dintre cele trei elemente 
constituie, fiecare în parte, obiective ale 
securităţii şi, în acelaşi timp, conexiunile dintre 


ele reprezintă o altă direcție principală de 
cercetare pentru securitatea națională. 

Suveranitatea, ca expresie a stabilității, 
este foarte importantă pentru definirea securității 
naționale. În opinia lui Kenneth Waltz, 
suveranitatea înseamnă sau se defineşte după 
cum un stat, "hotărăşte pentru sine cum să 
rezolve problemele interne şi externe, inclusiv 
dacă să ceară sau nu asistenţă din partea altora 
şi făcând aceasta îşi limitează libertatea 
luându-și angajamente faţă de ele”. 

Probleme se pun, de asemenea, când 
analizăm conceptul de securitate naţională. 
Termenul "naţională" se referă la stat sau la 
națiune?  Indubitabil, obiectul securității îl 
constituie națiunea şi atunci trebuie înţeleasă 
legătura dintre stat şi naţiune. Din această 
perspectivă, Barry Buzan identifică patru tipuri 
de legătură între stat şi națiune: naţiunea-stat, 
statul naţiune, națiunea-stat parțială şi statul 
multinațional. 

În primul caz, națiunea precede statul, 
legătura dintre națiune şi stat este puternică, 
situație ce determină legitimitate pe plan intern 
şi o percepție unitară pe plan internaţional. În 
ceea ce priveşte modelul "statul-națiune”, statul 
Joacă un rol determinant în formarea naţiunii, de 
aici şi responsabilitatea statului în a da 
autenticitate şi dinamism naţiunii, pentru ca 
aceasta să prezinte coerență şi unitate în interior 
şi credibilitate în exterior. Cel de-al treilea 
model, "națiunea-stat parțială” reprezintă o 
națiune împărțită în două state, cum este cazul 
Coreei. 

În această situaţie, în ciuda diferențierilor 
de sistem, care implică o contestare reciprocă 
din punct de vedere al legitimităţii, un obiectiv 
prioritar pe termen lung îl reprezintă unificarea. 
Naţiunile-stat parțiale înseamnă totodată şi o 
sursă continuă de insecuritate, atât pentru ele, 

cât şi pentru mediul internațional, fapt ce 
determină "numeroase contradicții în ideea de 
securitate naţională aplicată statelor, căci 
tocmai națiunea este cea care face ideea de stat 
nesigură”. 

Al patrulea model, “statul multinațional”, 
reprezintă statul care are mai multe națiuni în 
interiorul său. Astfel de state nu au ideea 
națională suficient de puternică pentru a deveni 
un element unificator şi din această cauză sunt 
vulnerabile la o serie de amenințări, cum ar fi 
separatismul sau ingerințele în afacerile interne. 
O realitate a lumii contemporane o reprezintă 


existenţa statelor puternice şi a statelor slabe, iar 
în acest context se pune întrebarea: cum 
influențează aceste state securitatea națională? 
Din analiza făcută acestei situaţii rezultă că 
statele puternice sunt o condiție necesară pentru 
securitatea individuală, precum şi pentru cea 
naţională, iar statele slabe, dimpotrivă, 
constituie surse de insecuritate personală, 
instabilitatea internă fiind deseori transmisibilă 
şi altor state de acelaşi nivel, fapt ce înseamnă 
că securitatea națională, în acest caz, este serios 
amenințată. 


3. Securitatea internațională 


În analiza securității internaționale se 
pleacă de la ideea unanim acceptată că, specifică 
sistemului internațional este anarhia, deoarece 
nu există un guvern central, mondial, care să 
organizeze şi să conducă activitatea statelor, 
acestea sunt preocupate singure de propria lor 
securitate, mediul internațional fiind invariabil 
confruntat cu o astfel de situație. Totuşi, în 
dezbaterile paradigmatice pe această temă, sunt 
poziții divergente. Astfel, Morton Kaplan 
identifică şase tipuri de sisteme în domeniul 
internațional, dintre care nu toate sunt anarhice, 
cum ar fi: echilibrul puterii, bipolar vag, bipolar 
strâns, veto-ul unitar, universal şi anarhic. La 
rândul său, K. J. Holsti susține că există patru 
tipuri: ierarhic, difuz, bloc difuz şi bipolar, iar 
Richard Rosencrance analizează sistemul ținând 
cont de mai multe variabile, printre care: 
stratificarea, polaritatea, distribuția puterii şi 
omogenitatea. 

Aceste abordări sunt relevante pentru 
definirea securității internaționale, deoarece 
exprimă puncte de vedere dintre cele mai 
interesante, referitoare la modalitățile de a 
realiza securitatea în acest domeniu atât de 
complex şi contradictoriu, care este sistemul 
internațional. Astfel, Rosencrance consideră că 
sistemele bipolare sunt caracterizate de o 
violență internațională mai rară, dar mai intensă, 
iar sistemelor mai difuze le este specifică o 
violență mai frecventă, însă mai redusă ca 
intensitate. În continuare, acesta susține că în 


sistemele unde diferențele de ideologie sunt 
mici, statele din acest sistem sunt mai puțin 
predispuse la conflict, deci, au un grad de 
securitate mai ridicat, față de statele unde 
diferențele ideologice sunt mari, care se 
confruntă cu riscuri evidente pe linia securității. 
Tot pe această linie se înscriu şi disputele pentru 
evidențierea sistemelor care asigură securitatea 
internațională. Unii susțin, de pildă, că sistemul 
bipolar generează forma cea mai radicală a 
dilemei securității, alții că sistemele multipolare 
sunt mai puțin predispuse la incidente. 

Kenneth Waltz, reprezentantul cel mai 
autorizat al neorealismului, cel care a reabilitat 
în mare măsură realismul clasic, ca principală 
paradigmă a relațiilor internaționale, subliniază 
că o structură bipolară este de preferat pentru 
securitatea internațională, deoarece aceasta este 
mai stabilă şi controlabilă, față de sistemele mai 
difuze. Într-un sistem anarhic, echilibrul puterii 
reprezintă un principiu esențial, deoarece în 
baza acestuia se construieşte şi se afirmă 
securitatea internațională. Echilibrul sau balanța 
puterii este de fapt "o stare de lucruri în care 
nicio putere nu se află într-o poziție de 
preponderență, putând impune celorlalți legea 
sa". 

În rândul cercetătorilor a câştigat în 
ultimul timp audiență ideea îmbunătățirii 
actualului sistem internațional prin 
implementarea acelor politici care să determine 
soliditate şi coerență sistemului. În acest sens, se 

discută tot mai mult de trecerea de la anarhia 
imatură, specifică perioadei pe care o 
traversează omenirea la ora actuală, la o anarhie 
matură, în care, prin asigurarea participării 
responsabile a tuturor unităților sistemului, de la 
statul național, ca principal actor al scenei 
mondiale, până la ceilalți actori nonstatali, să se 
creeze un fundament solid pentru respectarea 
unor norme  anarhice. Atingerea acestui 
deziderat presupune existența unor state 


puternice, ordonate şi stabile în interior, capabile 
să genereze norme comune pentru tot sistemul 
în ansamblul său, care vor fi benefice pentru 
toate statele şi, implicit, ar asigura securitatea 
internaţională corespunzătoare. În acest fel, s-ar 
asigura bazele unei anarhii stabile, în care forța 
n-ar mai prevala în rezolvarea diferendelor, iar 
naționalismul exacerbat, xenofob şi expansionist 
ar fi eliminat din realitatea internaţională. 


4, Securitatea politică, militară, economică, socială şi de mediu 


Importantă pentru definirea conceptului de 
securitate este şi analiza conţinutului său, din 
punct de vedere al elementelor constitutive. In 


acest sens, se pot distinge următoarele 
componente principale: securitate politică, 
securitate militară, securitate economică, socială 
şi de mediu. 


Dimensiunea politică a securității este 
foarte importantă, deoarece ea exprimă 
"stabilitatea organizațională a statelor, a 
sistemelor de guvernare şi a ideologiei care le 
legitimează”. Într-un stat puternic, care de 
regulă este asociat cu statul democratic, unde 
autoritatea şi legitimitatea sunt două elemente 
definitorii, coeziunea internă creează premisele 
pentru o securitate națională autentică, deoarece 
factorul politic nu este afectat de aspecte 
perturbatorii. Într-o lume a interdependentțelor, 
există şi posibilitatea ca statele puternice să 
folosească amenințarea externă ca un mijloc de 
a păstra şi a menține la un nivel ridicat unitatea 
internă. În cazul statelor slabe, obiectul de 
referință al securității naționale este greu de 
definit, deoarece nu există o perspectivă clară 
asupra conceptului, succesiunea unor grupuri 
nereprezentative la conducerea tării, fără 
programe precise de guvernare, aduc, prin 
prezența lor, insecuritate. Lipsa unui mecanism 
eficient al succesiunii politice determină 
numeroase amenințări de ordin politic, care se 
pot concretiza în crize guvernamentale, lovituri 
de stat şi chiar în mişcări violente, situație ce 
afectează profund securitatea națională. 


Dimensiunea militară presupune 
interacțiunea dublă a statului de a dispune de 


capacități ofensive şi defensive armate şi 
percepția statelor, fiecare despre intențiile 
celuilalt. Intr-o lume anarhică, unul din 


atributele importante ale statului este de a se 
îngriji de asigurarea unui potențial militar în 
măsură să răspundă nevoilor de apărare şi să 
asigure în acelaşi timp descurajarea potențialilor 
inamici. În perioada Războiului Rece funcționa 
principiul echilibrului de "sumă zero", prin care 
fiecare grupare urmărea cu maximă încordare 
orice modificare în distribuția puterii, 
proliferarea armamentelor de înaltă tehnicitate 
fiind considerată un mijloc de autoapărare. 

Dimensiunea economică este dată de 
accesul la resurse, finanțe şi piețe, în vederea 
menţinerii unui nivel acceptabil de bunăstare şi 
putere a statului. De asemenea, securitatea 
economică înseamnă existența unei baze 
industriale capabilă să producă tehnică militară 
necesară apărării. De aceea, un stat cu 
performanțe economice deosebite este privit ca 
o amenințare pentru securitatea altor state, iar 
statul care are o economie neperformantă are 
probleme şi cu securitatea națională, devenind 
vulnerabil în relațiile cu celelalte state. 
Capacitatea economică a unui stat reprezintă 
fundamentul principal al existenței statului 
respectiv, deoarece în funcție de posibilitățile 
economice se edifică şi celelalte componente ale 
securității. 


Dimensiunea socială a securității 
presupune promovarea unor strategii naționale 
care să determine o politică realistă în domeniul 
protejării şi bunăstării populației, atât prin 
creşterea gradului de profesionalizare, cât şi a 
condițiilor de muncă şi viață, asigurând astfel un 
nivel de pregătire şi sănătate corespunzătoare. 
De asemenea, un obiectiv important în această 
direcție îl reprezintă conservarea tradițiilor de 
limbă, cultură, a obiceiurilor culturale şi 
religioase, care să definească națiunea în 
relațiile cu alte state. 

Dimensiunea de mediu reprezintă, în 
condițiile epocii contemporane, o parte 
inseparabilă şi deosebit de importantă o 
securității naționale. Dezastrele provocate de 

cutremure, inundaţii, epidemii, secete pot avea 
implicații pe termen scurt asupra securității 
naționale, iar altele, precum subțierea stratului 
de ozon şi efectul de seră, sunt efecte ce pot 
afecta securitatea planetei. Existența armelor 
nucleare reprezintă un potențial pericol iar în 
situația folosirii lor, chiar şi parțiale, se ridică 
numeroase semne de întrebare cu supraviețuirea 
nu numai a omului, dar şi a vieții în general. 
Conjugarea eforturilor factorilor implicați în 
această problematică reprezintă o 
responsabilitate globală, deoarece securitatea 
mediului, în contextul unei interdependențe 
economice tot mai pronunțate, a devenit o 
obligație morală a tuturor. 


PROPUNERI 


e Ţinând cont de insuficienta atenţie care se acordă securității individuale, 
raportate la uriaşul său potenţial, este necesară dezvoltarea programelor şi 
cercetărilor consacrate atât studiului teoretic al securităţii individuale, cât şi a 
mediatizării principalelor caracteristici şi riscuri care se manifestă în acest 
domeniu. 

Este important a fi mai atent analizate evoluţiile şi influenţele actorilor 
nonstatali, în special societățile transnaţionale, asupra mediului securităţii 
internaționale, precum şi modalitățile în care aceste entități pot contribui la 
crearea unui mediu internațional stabil şi paşnic. 

În vederea aprofundării caracteristicilor fiecărui tip de securitate, precum şi a 
complexelor relații de  interconectivitate dintre acestea, este oportună 


înfiinţarea, în principalele centre de putere ale lumii, a unor institute de 
cercetare în domeniul securităţii. 


COLOCVIU STRATEGIC este o publicaţie a Centrului de Studii Strategice de Apărare şi 
Securitate ce include rezumate ale temelor de cercetare ştiinţifică, conferinţelor, 
simpozioanelor, seminariilor, meselor rotunde, opinii şi puncte de vedere ale unor 
personalități din armată şi societate, din țară şi străinătate, implicate în cercetarea 
ştiinţifică din domeniul securității. 

